****

**REPUBLIKA HRVATSKA**

**BJELOVARSKO-BILOGORSKA**

**Ž U P A N I J A**

**OPĆINA ŠANDROVAC**

**OPĆINSKO VIJEĆE**

**KLASA: 021-05/17-01/18**

**URBROJ: 2123-05-01-17-1**

**U Šandrovcu, 30.06.2017.**

**Z A P I S N I K**

**sa 2. sjednice Općinskog vijeća općine Šandrovac održane 30.06.2017. sa početkom u 20,00 sati**

**Prisutni:** Halapa Nikola, Husnjak Damir, Ormanović Ranko, Solar Biljana, Žager Stjepan,

Franjo Ćuk, Danijel Bedeković, Marica Petreković, Sven Perec, Igor Škudar i Slaven Kurtak

**Odsutnih:** nema

**Ostali prisutni:** općinski načelnik Općine Šandrovac Josip Dekalić, zamjenik općinskog načelnika Željko Đipalo, Ivana Fočić, pročelnica JUO Općine Šandrovac, Damir Kolar, mag.ing.agr, ravnatelj Doma za starije i nemoćne osobe Šandrovac, Sanela Paukovac, v.d. direktorica Šandroprom d.o.o. Šandrovac, Dajana Perhot, referent za računovodstvo i financije Općine Šandrovac

**Zapisničar:** Martina Bedeković

Predsjedavajući je pozdravio prisutne i utvrdio kvorum, te konstatirao kako će sve točke donesene na ovom Općinskom vijeću biti pravovaljane.

Predsjedavajući je dao Dnevni red na usvajanje , te je Dnevni red usvojen jednoglasno od strane Općinskog vijeća.

**D N E V N I R E D**

1. Aktualni sat
2. Usvajanje zapisnika sa 1. konstituirajuće sjednice općinskog vijeća Općine Šandrovac.
3. Izbor Povjerenstva za Statut i Poslovnik Općine Šandrovac,
4. Izbor Odbora za financije i Proračun Općine Šandrovac,
5. Donošenje Odluke o visini naknade za predsjednika Općinskog vijeća Općine Šandrovac.
6. Donošenje Odluke o visini naknade vijećnicima Općinskog vijeća i članovima radnih tijela i drugih osoba koji su nazočni na sjednicama,
7. Odluka o izmjenama i dopunama Odluke o plaći i ostalim materijalnim pravima

načelnika i zamjenika načelnika

1. Usvajanje Odluke o imenovanju potpisnika financijskih dokumenata proračuna Općine Šandrovac,
2. II. Izmjene i dopune Proračuna Općine Šandrovac za 2017. godinu,
3. Odluka o izmjenama i dopunama Odluke o nerazvrstanim cestama na području Općine Šandrovac
4. Odluka o prodaji i prodajnoj cijeni kuće i imanja na adresi Ravneš 74
5. Odluka o uvjetima i načinu spaljivanja poljoprivrednog i drugog gorivog otpada biljnog porijekla na otvorenom prostoru
6. Izbor Povjerenstva za utvrđivanje i procjenu štete od elementarne nepogode Općine Šandrovac,
7. Odluka o imenovanju predstavnika Općine Šandrovac u Skupštini Lokalne akcijske grupe „Sjeverna Bilogora“.
8. Odluka o kriterijima i načinu ostvarenja prava na dotiranje troškova smještaja u Domu za starije i nemoćne osobe Šandrovac u 2017.godini.

**Točka 1.**

**Aktualni sat.**

**\*\***Vijećnik Slaven Kurtak**:**“Imam pitanje za načelnika, vezano uz dječja igrališta, zanima me kada će se nešto pokrenuti da se po Šandrovcu i okolnim naseljima postave ljuljačke, tobogani i tako nešto.“

\*Načelnik, Josip Dekalić: „Pozdravljam sve prisutne. Nešto je već riješeno po tom pitanju dječjih igrališta, odnosno postoje mjesta gdje se ona mogu postaviti. Ovdje kod Društvenog doma u Šandrovcu smo popravili nešto stare opreme, a i kupili neke nove ljuljačke. Međutim postoji problem ako se žele nabaviti profesionalne ljuljačke jer one su vrlo skupe, a u nekim naseljima jednostavno nemaju efekta. Jedno igralište od prije imamo u Pupelici, koje je bilo potrgano, ali smo ga popravili. U Lasovcu trenutno nemamo adekvatan prostor gdje bi postavili takvo igralište, a u Jaseniku isto tako nemamo lokaciju gdje bi ga postavili. U Kašljavcu će igralište biti postavljeno. U Ravnešu će se nalaziti ispred Društvenog doma, kada bude završena izgradnja krovišta i fasade. Problem je što su ta igrališta namijenjena maloj djeci, a onda dođu i starija djeca i odrasli koji to potrgaju. Taj problem nemamo, recimo na bazenu, jer je tamo igralište zaključano kada nema nadzora nad njim. Problem profesionalnih igrališta je što osim što su skupa, oko 12.000,00 kuna komad, po zakonu moraju biti i ograđena što donosi još veće troškove, a onda kad se i naprave nema nikoga tko bi vodio brigu o tome da se ona ne uništavaju i ne devastiraju. Problem nastaje i ako se na tom igralištu nekom djetetu nešto dogodi. Tada odgovornost snosi onaj tko je dijete doveo na igru, ali i onaj tko je to igralište postavio.“

\*\*Vijećnik Slaven Kurtak: „Što se tiče nezgoda, može se napisati i postaviti obavijest da se igralište koristi na vlastitu odgovornost. I kada idete na trampoline koji se nalaze recimo na kramovima, svuda piše da se oni koriste na vlastitu odgovornost.“

\* Načelnik, Josip Dekalić: „Mislim da bi brigu o svemu tome više trebali preuzeti roditelji. Ovo igralište koje smo novo postavili tu kod Doma u Šandrovcu nije izdržalo ni 2 godine dok se nije uništilo. A djeca rijetko kada dolaze sama, u većini slučajeva tu su s roditeljima, pa se zato i postavlja pitanje kako roditelji dozvole da se nešto tako devastira.“

\*\*Vijećnik Sven Perec: „Zanima me što je sa zapuštenim imanjima. Ljudi se žale na imanja gdje nije pokošena trava, na lisice, zmije, na štakore. Kada će Općina kontaktirati vlasnike tih imanja, da li bi to trebao raditi komunalni redar i zašto on to ne radi.“

\*Pročelnica JUO, Ivana Fočić: „Komunalni redar to redovito radi ili postupa po prijavi građana. Naime svaki građanin može prijaviti, Jedinstvenom upravnom odjelu, imanje koje je zapušteno, gdje se nalaze lisice, kao i napušteni psi. I moram Vam reći da su opomene koje izričemo vrlo djelotvorne.“

\*Predsjednik Općinskog Vijeća, Ranko Ormanović: „Stjecajem okolnosti čitao sam jedan članak i zapuštena imanja nisu boljka samo Općine Šandrovac, to je problem na razini čitave Hrvatske. Zakonski, problem je u tome što se na privatni posjed ne smije ući bez dozvole vlasnika.“

\*Pročelnica JUO, Ivana Fočić: “Ako mi pošaljemo opomenu koju stranka primi, a u kojoj smo ju pismeno obavijestili o posljedicama koje slijede, tada će se primijeniti Odluka o komunalnom redu, u kojoj stoji da ukoliko osoba u roku od 8 dana ne izvrši ono što je komunalni redar naredio, mi idemo dalje u postupak, dakle šaljemo osobi prekršajni nalog o trošku vlasnika zemljišta, odosno nekretnine. To je komplicirana procedura i postupak, ali su izvedivi i mi smo spremni i na takvu mogućnost.“

\* Načelnik, Josip Dekalić: „Mi u našoj Općini imamo 170 napuštenih kuća, to su kuće ljudi koji su ili iselili u inozemstvo, ili su umrli, a njihova djeca ne žele preuzeti brigu o tim nekretninama i zemljištima. Ja u ponedjeljak imam sastanak u Centru za socijalnu skrb u Bjelovaru, gdje ćemo dogovoriti da korisnici socijalne skrbi odrađuju za nas satnicu od 28 – 30 sati mjesečno, jer oni su to obavezni ispuniti, a mi ćemo ih onda aktivirati upravo za taj posao. Složiti ćemo ekipe, Ravneš – Kašljevac, zatim ekipu za Lasovac i posebnu za Šandrovac. Jer među njima ima i zdravih i jakih mladih ljudi koji će to sve moći kositi i odraditi kako treba. Znači mi ćemo ljudima najprije poslati jednu, pa drugu opomenu, a nakon toga ćemo ih morati tužiti jer druge nema. Ovdje se sada javlja i problem komunalne naknade, mi imamo strašno puno ljudi koji ne plaćaju komunalnu naknadu. Sada moramo ići protiv toga sa opomenama, a zatim i sa ovrhama. Ja evo ovim putem pohvaljujem što vi vijećnici aktivno sudjelujete na sjednici, a ujedno Vas pozivam da tako djelujete i na terenu. Dakle kada vidite nekoga, za koga imate saznanje da ima zapušteno imanje, upozorite ga na to koja kazna će mu slijediti za njegovo ne održavanje.“

\*\*Vijećnik Danijel Bedeković: „U nazad zadnjih 4-5 godina betonsko igralište na bazenu po zimi je isključivo zaključano. Prije je bio običaj da se mi skupimo i odemo odigrati nogomet tamo, zanima me da li ono uvijek mora biti zaključano ili može biti i otvoreno. Jer ljudi bi se htjeli malo rekreirati i potrošiti energiju, ali nemaju gdje, pa me zanima što se u vezi toga može napraviti.“

\*Načelnik, Josip Dekalić: „Može se napraviti to da se vi organizirate, nađete nekoga tko će dobiti ključeve i tko će onda odgovarati za to. Jer mi smo imali pun bazen stolova, boca i svega, a onda nastaje problem. Takve stvari nikada nisu bile upitne, niti su problem. Problem je jedino održavanje, svi dođu tamo, ostave otvorena vrata, a koncesionar koji trenutno ima bazen u koncesiji ima i odgovornost. Upravo zbog te odgovornosti unutar kruga bazena ne smije se unositi staklo i boce, da se netko ne bi porezao i ozlijedio. Znači tko god hoće imati neku vrstu rekreacije na igralištu, mora osnovati grupu, nekoga tko će tu grupu voditi i tome ćemo onda dati ključ, samo što se tada mora znati da taj netko snosi i svu eventualnu krivnju i trošak ako se nešto potrga ili uništi.“

\*\*Vijećnik Sven Perec: „Zanima me što je sa čardakom Šašnjevac. Taj čardak je napravljen, u njega se je uložilo puno novca, a sada zjapi prazan i zatvoren i ne služi apsolutno ničem. Ja znam da je bilo nekih određenih problema prije, ali postoji li mogućnost otvaranja tog čardaka, postavljanja nekog videonadzora koji danas više nije toliko skup, kako bi ljudi koji dođu gore vidjeti čardak, vidjeti brijeg, vidjeti Šandrovac mogli otići na taj vidikovac i pogledati sa njega ili družiti se unutra.“

\*Načelnik, Josip Dekalić: „Ovdje opet dolazimo do teme odgovornosti prema tom vidikovcu. Mi smo većinu novaca za njegovu izgradnju dobili od Ministarstva turizma, upravo da se on tu napravi. Svaka općina je dobila novac za njegovu izgradnju, općina Kapela, Rovišće, Zrinski Topolovac, Veliko Trojstvo, Šandrovac, Velika Pisanica. Od svih tih općina vidikovac je napravljen samo u Velikom Trojstvu i Šandrovcu da bi služio za konjičke maratone, trke i tako dalje. Dok je udruga „Konji vrani“ funkcionirala, oni su imali ključeve i vodili brigu o vidikovcu, a kako se udruga ugasila ključ je kod nas. Što se tiče razgledavanja ili provođenja vremena tamo, ista je stvar kao i sa igralištem na bazenu. Mora se osnovati grupa ljudi i netko tko će biti odgovoran za tu grupu i taj netko može bilo kada doći po ključ ali onda i odgovarati za sve što se tamo dogodi.“

\*\*Vijećnik Sven Perec: „Ja sam konkretno mislio da se donja prostorija odvoji od gornjeg dijela.“

\*Načelnik, Josip Dekalić: „To nije izvedivo i ne može se napraviti.“

\*\*Vijećnik Sven Perec: „U slučaju da vidikovac netko želi koristiti ili pogledati, konkretno bio je gore jedan slikar koji je želio slikati odozgo, ali nije mogao zato što je bio zaključan. Da li se i kome netko može obratiti za ključ, van radnog vremena Općine.“

\*Načelnik, Josip Dekalić: „Van radnog vremena nema nikog kome bi se moglo obratiti za tako nešto.“

\*\*Vijećnik Slaven Kurtrak:“Pričao sam malo sa ljudima koji su u Lovačkoj udruzi i vidio da su na 30. sjednici Općinskog vijeća predložili prijepis imovine u Borovicama u vlasništvo Lovačke udruge i kako to nije izglasano, pa me sada zanima da li to ipak je ili nije izglasano da prijeđe u njihovo vlasništvo.“

\* Načelnik, Josip Dekalić: „Ne, oni to jesu tražili, ali naravno da nije izglasano. Pa ne može Općina to dati Udruzi. I što da ta Udruga za 5 godina nestane, kome će onda ta imovina pripasti? Mi smo lovcima to odbili. Oni imaju najam na 100 godina, dakle dok god Udruga „Lane“ postoji. Mi njima plaćamo i struju i vodu i uređujemo im okoliš, a onda se neki pojedinac sjeti da bi bilo dobro da to ide u njihovo vlasništvo, a to tako ne može. Općina je previše novca uložila u tu imovinu da bi je samo tako dala nekome, a u ostalom po zakonu ni ne može nekome nešto pokloniti, nego može ili dati u najam ili prodati. Pa ako ju oni toliko žele, mogu je kupiti od Općine.“

\*Predsjedavajući zaključuje aktualni sat.

**Točka 2.**

**Usvajanje zapisnika sa 1. konstituirajuće sjednice općinskog vijeća Općine Šandrovac**.

Predsjedavajući je odmah na početku rekao kako su svi u materijalima za sjednicu općinskog vijeća dobili zapisnik sa 1. konstituirajuće sjednice općinskog vijeća, te upitao da li netko ima neku primjedbu na njega.

\*\*Vijećnik N. Halapa: “Na nekoliko mjesta u zapisniku sa 1. sjednice općinskog vijeća, umjesto imena Nikola, piše Nenad Halapa.“

\*Predsjedavajući se ispričava na pogrešci u svoje ime i u ime onih koji su radili zapisnik, te govori kako će greška biti uklonjena.

Predsjedavajući je Zapisnik sa 1. konstituirajuće sjednice Općinskog vijeća dao na glasanje.

U trenutku glasanja bilo je prisutno 11 vijećnika , te je zapisnik usvojen sa 11 glasova ZA.

**(KLASA: 021-05-/17-01/11, URBROJ: 2123-05-01-17-1 )**

**Točka 3.**

**Izbor Povjerenstva za Statut i Poslovnik Općine Šandrovac.**

**\*\***Vijećnik S. Kurtak: „Mi imamo jedan drugi prijedlog. Predlažemo da u Povjerenstvu za Statut i Poslovnik Općine Šandrovac predsjednik bude Sven Perec, a članovi Husnjak Damir i Ćuk Franjo.“

\*Pročelnica JUO, Ivana Fočić: „Sven Perec je već imenovan u Povjerenstvu za izbor i imenovanje. S obzirom da mi u Vijeću imamo 11 vijećnika, a 4 povjerenstva, u kojem se nalaze po 3 člana, svaki vijećnik mora biti član jednog od povjerenstava. Pošto je Sven Perec već izabran u jedno povjerenstvo, znači samo Slaven Kurtak može biti u ovom Povjerenstvu za Statut i Poslovnik.“

\*\*Vijećnik Sven Perec: „U Statutu piše da vijećnik može biti član dva povjerenstva.“

\*Pročelnica JUO, Ivana Fočić: „Da, ali ravnomjerno raspoređeni vijećnici u svim povjerenstvima. Vi možete imati radne skupine, ali povjerenstvo je povjerenstvo.“

\*\*Vijećnik Sven Perec: „U tom slučaju ja predlažem Slavena Kurtak za predsjednika, Damira Husnjak za člana i Franju Ćuka za člana. Imam i još jedno pitanje vezano uz to. U Statutu piše da se Povjerenstvo za Statut i Poslovnik, te Odbor za financije i Proračun biraju na konstituirajućoj sjednici, pa me zanima zašto se to nije izabralo tada.“

\*Pročelnica JUO, Ivana Fočić: „Zato što to na konstituirajućoj sjednici nitko nije predložio.“

\*Predsjednik Općinskog Vijeća, Ranko Ormanović daje na glasovanje prvi prijedlog o izboru Povjerenstva za Statut i Poslovnik Općine Šandrovac, gdje se za predsjednika predlaže Damir Husnjak, a za članove Slaven Kurtak i Franjo Ćuk. U trenutku glasanja bilo je prisutno 11 vijećnika, 5 vijećnika glasovalo je ZA, 5 PROTIV i 1 glas je bio SUZDRŽAN, te takav sastav Povjerenstva nije izglasan. Tada se na glasovanje daje amandman Odluke o imenovanju Povjerenstva za Statut i Poslovnik Općine Šandrovac, nakon kojeg je Odluka usvojena sa 6 glasova ZA i 5 glasova PROTIV.

**(KLASA: 021-05-/17-01/19, URBROJ: 2123-05-01-17-1)**

**Točka 4.**

**Izbor Odbora za financije i Proračun Općine Šandrovac.**

\*\*Vijećnik D. Bedeković: „Ja bih predložio slijedeći prijedlog za Odbor za financije i Proračun Općine Šandrovac, Biljana Solar predsjednik, Ranko Ormanović član i Nikola Halapa član.“

\*Pročelnica JUO, Ivana Fočić: „Igor Škudar nije ni u jednom povjerenstvu, tako da ga se ne može izbaciti iz ovog Povjerenstva.“

Predsjedavajući daje na glasanje prvu Odluku o izboru Odbora za financije i Proračun Općine Šandrovac. U trenutku glasanja bilo je prisutno 11 vijećnika, te je Odbor za financije i Proračun izglasan sa 6 glasova ZA, 4 glasa PROTIV i 1 glasom SUZDRŽAN.

**(KLASA: 021-05-/17-01/20, URBROJ: 2123-05-01-17-1)**

**Točka 5.**

**Odluka o visini naknade za predsjednika Općinskog vijeća Općine Šandrovac.**

U trenutku glasanja bilo je prisutno 11 vijećnika, te je Odluka o visini naknade za predsjednika Općinskog vijeća Općine Šandrovac usvojena jednoglasno, sa 11 glasova ZA.

**(KLASA: 021-05-/17-01/22, URBROJ: 2123-05-01-17-1)**

**Točka 6.**

**Odluka o visini naknade vijećnicima Općinskog vijeća i članovima radnih tijela i drugih osoba koji su nazočni na sjednicama.**

\*\*Vijećnik S. Perec: „Ja mislim da se vijećnicima ne bi trebala povećavati naknada, budući da neki ljudi rade cijeli dan za naknadu od 150,00 kuna, a mi ovdje sjedimo 2 sata za 200,00 odnosno 300,00 kuna.“

\*Načelnik, Josip Dekalić: „Gospodo, mi ne možemo gledati kolika je dnevnica jednog djelatnika, jer ovdje se ne dobiva naknada samo za rad, nego za određenu odgovornost koju funkcija vijećnika nosi. Nije to samo doći ovdje i sjediti, pojesti i popiti i otići kući. Ovdje svatko nosi odgovornost za ono što će raditi za dobrobit svih mještana, koji su Vas u konačnosti i izabrali. Mi smo naknade za vijećnike povećali najprije sa 150,00 na 200,00 kuna, a rekli smo kako će nam se Proračun oporavljati tako da ćemo još povećati tu naknadu, što sada i radimo. Ta naknada u krajnjem slučaju Vama donosi obvezu da se na sjednicama i pojavite. Ja sam za to da ta naknada bude 300,00 kuna. Sjednice Vijeća se održavaju otprilike 5-6 puta godišnje, a onda to nije nikakav veliki trošak.“

\*\*Vijećnik D. Bedeković: „Ja bih se također nadovezao na ovo. Vi ste u aktualnom satu rekli kako Općina nema novaca za postavljanje dječjih igrališta, pa me zanima da li bi se ovi novci od povećanja naknade mogli rasporediti u tako nešto ili kao donaciju nekoj udruzi ili nekome za pripomoć. Smatram da je većina ljudi ovdje, iako ne govorim u ime drugih, došli u ovo Vijeće isključivo zato da pomognu Općini i da donesu glas naroda.“

\* Načelnik, Josip Dekalić: „Vi se možete odreći dnevnice u korist bilo čega od ovoga što ste spomenuli. Možete reći „Ja svoju dnevnicu poklanjam ovoj obitelji, čovjeku, udruzi.“. A o ovom prijedlogu sada moramo glasati tako kako je pripremljen. Ja samo još jednom želim napomenuti da smatram da nije u redu da Vi tu gubite svoje sate, a za to ne dobijete naknadu. Vi koji ste iz Šandrovca dođete i pješke ako treba, ali neki ljudi moraju dolaziti autima što isto košta. Znači oni koji ne žele primati naknadu, mogu je se odreći ovako kako sam Vam već rekao i ljudi će Vam biti zahvalni. A vi sada odlučite.“

U trenutku glasanja bilo je prisutno svih 11 vijećnika, te je Odluka o visini naknade vijećnicima Općinskog vijeća i članovima radnih tijela i drugih osoba koje su nazočni na sjednicama usvojena sa 7 glasova ZA i 4 glasa PROTIV.

**(KLASA: 021-05-/17-01/21, URBROJ: 2123-05-01-17-1)**

**Točka 7.**

**Odluka o izmjenama i dopunama Odluke o plaći i ostalim materijalnim pravima načelnika i zamjenika načelnika.**

**\***Načelnik, Josip Dekalić: „Ovdje je riječ o sličnom slučaju kao i u Odluci za povećanje naknade predsjedniku Vijeća. Od sada će i zamjenik načelnika i predsjednik Vijeća morati češće dolaziti u Općinu, jer su oni i potpisnici i odgovaraju za te potpise. Upravo zbog toga smatram da je ovo povećanje opravdano.“

\*\*Vijećnik S. Perec: „Ja općenito nisam za povećanje naknada. Mene konkretno zanima, što će zamjenik načelnika 4 godine raditi za 72.000,00 kuna. To nisu mali novci, pričali smo o tome kako nema novaca, kako bi mogli napraviti neka igrališta, a ovdje sad spominjemo 72.000,00 kuna. Mene znači zanima koji su to poslovi zamjenika načelnika za te novce.“

\* Načelnik, Josip Dekalić: „Same riječi zamjenik načelnika Vam sve govore. Dakle ako se u bilo koje doba dana Načelnik treba negdje pojaviti, a on to nije u mogućnosti, umjesto njega odlazi njegov zamjenik. Još ću Vam nešto reći, zamjenik načelnika može biti i profesionalac. On je nakon izbora mogao reći i potpisati izjavu da će svoju dužnost obnašati profesionalno, jer zakon mu to dopušta. Ali on se izjasnio da će biti volonter uz naknadu, što je daleko jeftinija opcija za nas. U Velikoj Pisanici je bio slučaj gdje je predstavnik nacionalne manjine, bio drugi zamjenik načelnika i tražio da tu dužnost obavlja profesionalno, te za to primao redovnu plaću. I to čak i 6 mjeseci nakon prestanka dužnosti.“

\*\*Vijećnik D. Bedeković: „Konstatirao bih da smo u prošle 4 godine, mi samo prve 2 godine imali zamjenika načelnika, a 2 godine smo bili bez njega. Znači da li je u tom periodu bilo nekih službenih potreba za zamjenikom načelnika, da li je on trebao obavljati dužnosti koje su Vama bile van Vaših mogućnosti, pa da je bilo potrebe za njim.“

\*Načelnik, Josip Dekalić: „Pa nije mogao obavljati dužnosti, kada nismo imali zamjenika načelnika druge 2 godine mandata.“

\*Pročelnica JUO, Ivana Fočić: „Zato je u to vrijeme puno takvih dužnosti obavljao Predsjednik općinskog Vijeća i ja.“

U trenutku glasanja bilo je prisutno 11 vijećnika, te je Odluka o izmjenama i dopunama Odluke o plaći i ostalim materijalnim pravima načelnika i zamjenika načelnika usvojena sa 7 glasova ZA i 4 glasa PROTIV.

**(KLASA: 110-01-/17-01/1, URBROJ: 2123-05-01-17-1)**

**Točka 8.**

**Odluka o imenovanju potpisnika financijskih dokumenata proračuna Općine Šandrovac.**

\*\*Vijećnik S. Kurtak: “Da li osoba koja je potpisnik financijskih dokumenata mora biti osoba iz Općinskog vijeća ili može biti netko drugi.“

\*Predsjednik općinskog vijeća, Ranko Ormanović: „Ta osoba može biti bilo koja osoba koju ovlasti Općinsko vijeće.“

\*\*Vijećnik S. Perec: „Ja bih onda ovdje predložio jedan drugi prijedlog, da pod brojem jedan ostane gospodin Josip Dekalić, pod brojem dva gospodin Ranko Ormanović, a pod točku tri bih predložio Darka Maltarić.“

\*Pročelnica JUO, Ivana Fočić: „Ali to ne može biti tako. Zamjenik načelnika je taj koji u slučaju da se nešto dogodi Načelniku, potpisuje sve dokumente, on i predsjednik vijeća.“

\*Načelnik, Josip Dekalić: „Osoba koja potpisuje financijske dokumente proračuna odgovara za te potpise i reviziji i mistarstvu financija.“

\*Predsjednik općinskog vijeća, Ranko Ormanović: „Ja sam dugo godina radio u financijama i neke stvari znam. U financijama se zna tko je potpisnik, to su čelni čovjek i njegov zamjenik. Oni su uvijek potpisnici. A uz njih se traži još jedna osoba, koja poznaje materiju za potpisivanje i ona je tu za slučaj da jednog od ove prve dvojice nema da potpiše i da dokumenti onda mogu dalje u proceduru. To ne može biti čovjek koji je u radnom odnosu, jer ima dokumenata koji se moraju potpisati u roku od sat – dva, gospođa Dajana to najbolje zna.“

U trenutku glasanja bilo je prisutno svih 11 vijećnika, te je Odluka o imenovanju potpisnika financijskih dokumenata proračuna Općine Šandrovac usvojena sa 7 glasova ZA, 2 glasa PROTIV i 2 glasa SUZDRŽAN.

**(KLASA: 400-01/17-01/1, URBROJ: 2123-05-01-17-1)**

**Točka 9.**

**II. izmjene i dopune Proračuna Općine Šandrovac za 2017. godinu.**

\*Načelnik, Josip Dekalić: „Došlo je do nekih promjena u Proračunu. Naime kada se proračun radi, radi se oko 15.12., a tada se ne može unaprijed znati što će biti 15.06. slijedeće godine. Tako da smo sada iskorigirali i prihode i rashode, a vi iz materijala možete vidjeti gdje smo i što promijenili.“

\*\*Vijećnik D. Bedeković: „Pitanje za Načelnika, ja znam da se treba ulagati u bazen i nisam protiv toga, vidim da su rashodi za bazen ovdje sada 50.000,00 kuna, za materijal i dijelove bazena „Gradina“, samo me zanima za što je točno taj novac namijenjen, odnosno da li već znate na što će se točno utrošiti.“

\*Načelnik, Josip Dekalić: „Da, na obnovu WC-a koji već jesu obnovljeni iz tih sredstava.“

U trenutku glasanja bilo je prisutno 11 vijećnika, te su II. Izmjene i dopune Proračuna Općine Šandrovac za 2017. godinu usvojene jednoglasno, sa 11 glasova ZA.

**(KLASA: 400-06/17-01/18, URBROJ: 2123-05-01-17-1)**

**Točka 10.**

**Odluka o izmjenama i dopunama Odluke o nerazvrstanim cestama na području Općine Šandrovac.**

\*Načelnik, Josip Dekalić: „Općina je po zakonu morala dodijeliti brojeve cestama koje su nerazvrstane, a koje su u vlasništvu Općine Šandrovac, znači njihovu dužinu i njihov broj. Mi tu nismo uvrstili Zagrebačku ulicu, koja prolazi preko šume skroz do ceste prema Kašljavcu. Ta ulica je znači dopuna stare Odluke o nerazvrstanim cestama na području Općine Šandrovac. Ostale ceste smo mi prije imenovali nerazvrstanim, njihove veličine, dužine i brojeve i sada je ostala samo Zagrebačka ulica u Šandrovcu, to je ulica preko puta Općine, koja ide skroz na Kašljavački put. Naime, radi se o tome da sve te ceste moramo geodetski izmjeriti, a i katastarsko i gruntovno provesti. Ovdje se radi o tome da se na toj relaciji treba izgraditi električna mreža, a ne može jer ulazi u privatne parcele. Sada kada ćemo imati ovu Odluku Vijeća, tada ide geodetska izmjera i provedba u katastru i gruntovnici i tada je cesta u svojoj veličini i dužini u jednoj parceli i tek tada se može na toj cesti graditi i cesta i električni stupovi. Zato smo išli na tu dopunu Odluke.“

\*\*Vijećnik F. Ćuk: “Cesta u Lasovcu, od Halauša do Bednika, čija je to cesta.“

\*Načelnik, Josip Dekalić: „To je županijska cesta.“

U trenutku glasanja bilo je prisutno svih 11 vijećnika, te je Odluka o izmjenama i dopunama Odluke o nerazvrstanim cestama na području Općine Šandrovac usvojena jednoglasno, sa 11 glasova ZA.

**(KLASA: 340-01/17-01/1, URBROJ: 2123-05-01-17-1)**

**Točka 11.**

**Odluka o prodaji i prodajnoj cijeni kuće i imanja na adresi Ravneš 74**

\*Načelnik, Josip Dekalić: „Kuću koja je navedena u ovoj Odluci, naslijedili smo od gospođe koja je bila u Domu za stare i nemoćne Općine Šandrovac i koja ju je tada prepisala na Općinu. Procijenjena vrijednost te kuće tada, 2012. godine, bila je 60.898,24 kune. Mi smo je od tada 7 puta prodavali, no međutim nitko ju nije kupio. Tada smo u njoj udomili hrvatskog branitelja, koji je iz Bjelovara došao u Ravneš živjeti sa svojom obitelji. On je sada od Ministarstva branitelja dobio Rješenje o financijskoj potpori u iznosu od 42.000,00 kuna, ali nikako ne može nadoplatiti tu razliku do 60.000,00 kuna jer i inače žive u lošim uvjetima. Tako da mi ovim putem predlažemo Vijeću da smanji cijenu te kuće, jer to jedino Vijeće može napraviti, da bi ju onda dali na natječaj i da bi je tada on mogao otkupiti.“

U trenutku glasanja bilo je prisutno 11 vijećnika, te je Odluka o prodaji i prodajnoj cijeni kuće i imanja na adresi Ravneš74usvojena jednoglasno, sa 11 glasova ZA.

**(KLASA: 943-01/17-01/6, URBROJ: 2123-05-01-17-1)**

**Točka 12.**

**Odluka o uvjetima i načinu spaljivanja poljoprivrednog i drugog gorivog otpada biljnog porijekla na otvorenom prostoru**

\*\*Vijećnik D. Husnjak: „Zanima me što je sa onim ljudima koji dignu 20-ak vatrogasaca u 2 sata u noći na intervenciju, gdje se dođe i sa vozilom i onda na kraju ništa, netko pali 2 bale na dvorištu.“

\*Pročelnica JUO, Ivana Fočić: „Odgovor na to pitanje nalazi se u članku 16. ove Odluke.“

U trenutku glasanja bilo je prisutno svih 11 vijećnika, te je Odluka o uvjetima i načinu spaljivanja poljoprivrednog i drugog gorivog otpada biljnog porijekla na otvorenom prostoru usvojena jednoglasno, sa 11 glasova ZA.

(**KLASA: 810-01/17-01/1, URBROJ: 2123-05-01-17-1)**

**Točka 13.**

**Izbor Povjerenstva za utvrđivanje i procjenu štete od elementarne nepogode Općine Šandrovac**

\*Pročelnica JUO, Ivana Fočić: „Predsjednik ovog Povjerenstva, gospodin Damir Kolar, po zakonu mora biti agronom ili netko takve struke isto kao što i jedan član mora biti pravnik, slijedom toga i ja sam tu u ovom Povjerenstvu, a ostali članovi tu su voljno. Sandra Sedlanić se također nalazi ovdje kao zamjenik člana upravo zbog toga što je ona radila na unosu svih podataka, a vjerujte mi da je posla oko toga bilo strašno puno.“

\*\*Damir Kolar: „Pročelnice, mogli ste me bar obavijestiti o tome da sam ja predsjednik ovog Povjerenstva.“

\*Pročelnica JUO, Ivana Fočić: „Pa Vi ste uvijek predsjednik ovog Povjerenstva, bili ste to i do sada.“

\*\*Vijećnik N. Halapa: „Imam ja jedan drugi prijedlog, postoji jedan mladi magistar agronomije, koji ima volju biti u ovom Povjerenstvu, to je gospodin Dario Halauš.“

\*Predsjednik općinskog vijeća, Ranko Ormanović: „Da li je gospodin Halauš trenutno u radnom odnosu?“

\*\*Vijećnik N. Halapa: „Trenutno ne. Ja sam razgovarao sa njim i on ima volju biti u Povjerenstvu i ja ga ovim putem predlažem za predsjednika ovog Povjerenstva umjesto gospodina Damira Kolar.“

\*Pročelnica JUO, Ivana Fočić: „Možemo staviti gospodina Halauš kao zamjenika gospodinu Kolar.“

\*\*Damir Kolar: „Moj prijedlog je da gospodin Halauš bude predsjednik, a ja njegov zamjenik.“

\*Predsjednik općinskog vijeća, Ranko Ormanović: „Dakle prijedlog za Povjerenstvo za procjenu šteta od elementarnih nepogoda na području Općine Šandrovac o kojemu ćemo sada glasovati, glasi ovako, Dario Halauš predsjednik, Ivana Fočić član, Damir Kolar član, Sandra Sedlanić zamjenik člana.“

U trenutku glasanja bilo je prisutno 11 vijećnika. Nakon amandmana donesena je Odluka o izboru Povjerenstva za utvrđivanje i procjenu štete od elementarne nepogode Općine Šandrovac, sa 11 glasova ZA.

(**KLASA: 320-21/17-01/1, URBROJ: 2123-05-01-17-1)**

**Točka 14.**

**Odluka o imenovanju predstavnika Općine Šandrovac u Skupštini Lokalne akcijske grupe „Sjeverna Bilogora“**

U trenutku glasanja bilo je prisutno 11 vijećnika. Odluka o imenovanju predstavnika Općine Šandrovac u Skupštini Lokalne akcijske grupe „Sjeverna Bilogora“, usvojena je jednoglasno, sa 11 glasova ZA.

(**KLASA: 501-01/17-01/5, URBROJ: 2123-05-01-17-1)**

**Točka 15.**

**Odluka o kriterijima i načinu ostvarenja prava na dotiranje troškova smještaja u Domu za starije i nemoćne osobe Šandrovac u 2017.godini.**

\*Damir Kolar, ravnatelj Doma za starije i nemoćne osobe Šandrovac, pozdravlja prisutne. Govori kako je Dom za starije i nemoćne osobe Šandrovac javna ustanova, da su svi podaci o njemu javni, a da se isto tako i na Vijeću, za vrijeme aktualnog sata mogu postavljati pitanja vezana uz rad i poslovanje Doma. Nastavlja kako je do sada, po jednoj Odluci, u Dom smješteno 8 osoba kojima se Dom sufinancira sa 1.000,00 kuna mjesečno i 1 korisnik kojem se sufinancira sa 500,00 kuna mjesečno.

\*\*Vijećnik D. Bedeković: „Da li je ovih 500,00 kuna koji se predlažu kao dotacija onim korisnicima kojima je potrebna dodatna financijska pomoć za plaćanje Doma dovoljna ili bi se ona još trebala povećati.“

\*Damir Kolar, ravnatelj Doma za starije i nemoćne osobe Šandrovac: „Postoje ljudi koji su i prije htjeli doći u Dom, pa im ni onih 1.000,00 kuna koje je Općina davala kao dotaciju nije bilo dovoljno da bi platili smještaj. A sad da li će tih 500,00 kuna nekome pomoći ili ne to je jako teško za odgovoriti. Ja pretpostavljam da bi jednom djelu ljudi bilo dovoljno, a drugome ne.“

**\*\***Vijećnik F.Ćuk: „Ja predlažem povećanje dotacije sa 500,00 kuna na 1.000,00 kuna.“

\*Načelnik, Josip Dekalić: „Ti ljudi koji su sada u Domu, a koji nemaju nikoga i ništa, imaju pravo po socijalnoj skrbi da ih se smjesti kod udomitelja. Ovo je Dom koji se plaća. Ovdje u Domu postoje ljudi koji si sami ne mogu platiti smještaj, pa o tome brine njihova rodbina, a toj rodbini će nakon njihove smrti ostati njihova imanja. Sve ove Odluke vrijede do kraja ove godine, a od slijedeće godine radimo kriterije tko može, a tko ne ostvariti pravo na pomoć od Općine za sufinanciranje Doma, po kojima ćemo se onda ravnati.“

U trenutku glasanja bilo je prisutno 11 vijećnika. Odluka o kriterijima i načinu ostvarenja prava na dotiranje troškova smještaja u Domu za starije i nemoćne osobe Šandrovac u 2017.godini usvojena je sa 7 glasova ZA i 4 glasa SUZDRŽAN.

(**KLASA: 501-01/17-01/5, URBROJ: 2123-05-01-17-1)**

Završeno u 21,28 sat.

Zapisničar:

Martina Bedeković

**Općinsko vijeće općine Šandrovac**

**Predsjednik općinskog vijeća**

**Ranko Ormanović**